b'\n_START_ARTICLE_\nVuokko Arni\n_START_PARAGRAPH_\nVuokko Arni (o.s. Knuutila, my\xc3\xb6h. Svanstr\xc3\xb6m; 25. tammikuuta 1906 Turku \xe2\x80\x93 21. lokakuuta 1972 Tukholma, Ruotsi) oli suomalainen Yleisradion radiotoimittaja 1930-luvulla. H\xc3\xa4n oli my\xc3\xb6s 1938 valmistuneen elokuvan Paimen, piika ja em\xc3\xa4nt\xc3\xa4 k\xc3\xa4sikirjoittaja._NEWLINE_Arnin vanhemmat olivat l\xc3\xa4\xc3\xa4ninmaanmittari Hugo Knuutila ja Sigrid Korkin. Vuonna 1931 h\xc3\xa4n sai ensimm\xc3\xa4isen\xc3\xa4 naisena Suomessa lentolupakirjan. Arni aloitti toimittajan uransa rahoittaakseen lentoharrastustaan ja oli aluksi Helsingin Sanomien palveluksessa, mutta teki sitten ensimm\xc3\xa4isen radioreportaasinsa vuonna 1934. H\xc3\xa4n teki kaikkiaan noin 400 radioreportaasia ja oli muun muassa ainoa naispuolinen radioselostaja Berliinin kes\xc3\xa4olympialaisissa 1936. Arni selosti my\xc3\xb6s Ilmavoimien ensimm\xc3\xa4ist\xc3\xa4 lenton\xc3\xa4yt\xc3\xb6st\xc3\xa4 joka pidettiin Viipurin Suur-Merijoen lentoasemalla 3. elokuuta 1935._NEWLINE_Vuokko Arni oli naimisissa 1934\xe2\x80\x931949 Yleisradiossa yli-insin\xc3\xb6\xc3\xb6rin\xc3\xa4 toimineen Paavo Arnin (s. 1905) kanssa, mutta liitto p\xc3\xa4\xc3\xa4ttyi avioeroon.  H\xc3\xa4n meni samana vuonna Tukholmassa naimisiin Karl Erik Svanstr\xc3\xb6min kanssa.'